امریکا مرکزی قوه‌لر کوموتانلیغی (CENTCOM) امریکانین تورکیه-ده یئرلشن اینجیرلیک ایله قطرده یئرلشن العدید حربی بازالاریندان‌ آیریلاجاغینا دایر خبرلرین حقیقتی عکس ائتدیرمه‌دیگینی بیلدیردی.
آچیقلامانین وئریلدیگی عینی دقیقه‌لرده امریکا مرکزی هاوا قوه‌لری کوماتانلیغی‌‌نین رسمی تویتر حسابیندا یاییم‌لانان بیاناتدا دا "امریکانین تورکیه و قطردکی اینجیرلیک و العدید  هاوا بازالاریندان‌ آیریلدیغینی ادعا ائدن خبرلر گئرچک دئییل‌دیر. اورتاق تهلوکه‌سیزلیگه دایر ناراحات‌لیق‌لار ایله موباریزه ائدیلمه‌سی اوچون بیرلیکده جهد گؤسترمییمیزین واجیب اولدوغو بو زاماندا اساسی اولمایان بئله خبرلر، بؤلگه‌دکی طرفداش‌لار آراسیندا اعتمادسیزلیغا و آیریلیغا سبب اولور" دئییلیب.
قئید ائدک کی، سون بیر نئچه هفته‌دیر امریکانین اینجیرلیک هاوا بازاسینداکی دؤیوش قوه‌لرینی چکدیگی ادعا ائدیلیردی.
آیریجا امریکانین قطرده یئرلشن العدید  هاوا بازاسینداکی حربی قوه‌لرینی ده محدودلاشدیردیغینا دایر خبرلردن سونرا امریکانین بو ایکی بازا‌دان چکیله جگینه دایر ادعا‌لار اورتایا آتیلمیشدی.
